Нестор Лакоба иԥшәма Сариа лгәалашәара иазку ахәылԥаз мҩаԥысуеит ԥхынҷкәын 5 Аурыс драматә театр аҿы.
"Нестори Сарии рыпату еиқәҵашьа, лара шаҟа иара изы лхы лымшаҭоз уаршанхартә иҟоуп. Асовет мчра аамҭаз ирацәаҩуп Сталини Бериеи ранапала гәаҟрыла зыԥсҭазаарақәа ҿахҵәаз, иахьабалак аҭагылазаашьа цәгьан, аха Сариа леиԥш агәымшәара злаз дузыԥшаарым. Лхәыҷы лҿаԥхьа дыршьуан, лашьцәа… аха Нестор ипату џьара иаахылымҵәеит. Иара иԥсадгьыл дшазықәԥоз еиԥш ларгьы дықәԥон, лыԥсы ҭыҵаанӡа убри акәын дзызхәыцуазгьы. Лыԥсы анҭыҵуазгьы, Нестор ажәлар дышраӷоу азы ашәҟәы лнапы аҵалҩыртә инаргеит, аха акгьы ҟалымҵеит. Нестор иеиԥш ацқьареи, зыԥсадгьыл азы зхы зымшаҭоз лакәын ларгьы. Аҭоурых аҿы дыҟам лара илеиԥшу аԥҳәыс, зхы-зыԥсы иамеигӡоз, зхаҵа ихьыӡ ҭызгоз - уи имариаӡам аԥсҭазараҿы", - ҳәа еиҭалҳәеит Малиаԥҳа.
Инеиҵыху аиҿцәажәара иара убас шәазыӡырҩыр шәылшоит арадио Sputnik Аԥсны аефир аҿы.